b'\n_START_ARTICLE_\nAlan Wilder\n_START_SECTION_\nBiografia\n_START_PARAGRAPH_\nAlan Charles Wilder va cr\xc3\xa9ixer a l\'\xc3\xa0rea d\'Acton, al districte d\'Ealing de Londres. Va comen\xc3\xa7ar a tocar el piano amb vuit anys per influ\xc3\xa8ncia dels seus pares. Llavors va aprendre a tocar flauta i va liderar diverses bandes musicals escolars. Acabat l\'etapa escolar va comen\xc3\xa7ar a treballar com a ajudant als DJM Studios, on va treballar amb diverses bandes musicals._NEWLINE_Wilder viu a Horsham (West Sussex, Anglaterra). T\xc3\xa9 dos fills anomenats Stanley Duke i Paris amb la seva ex-muller Hepzibah Sessa, i una altra filla de nom Clara Lake amb la seva parella actual Britt Rinde Hval, periodista noruega.\n_START_SECTION_\nDepeche Mode\n_START_PARAGRAPH_\nDespr\xc3\xa9s de la sortida de Vince Clarke de Depeche Mode, la banda va fer un anunci a la revista musical Melody Maker que cercava un teclista. Com que la banda buscava un m\xc3\xbasic menor de 21 anys, Wilder hagu\xc3\xa9 de mentir en la edat, ja que en tenia 22 en aquest moment. Despr\xc3\xa9s de superar les proves es va unir a la banda al gener de 1982, inicialment com a teclista de gira i posteriorment com a membre de la banda._NEWLINE_Wilder va compondre diverses can\xc3\xa7ons per Depeche Mode que van ser incloses en els primers \xc3\xa0lbums d\'estudi de la banda Construction Time Again i Some Great Reward, entre les quals destaquen \xc2\xabTwo Minute Warning\xc2\xbb i \xc2\xabThe Landscape Is Changing\xc2\xbb pel primer i \xc2\xabIf You Want\xc2\xbb pel segon. Tanmateix, la principal contribuci\xc3\xb3 de Wilder en la banda fou com a m\xc3\xbasic, arranjador i productor. En la part instrumental va contribuir especialment en la utilitzaci\xc3\xb3 del sintetitzador, i en menys import\xc3\xa0ncia el piano, i fins i tot l\'obo\xc3\xa8 i la bateria. En el documental 101 es pot veure a Wilder demostrant la feina que es va amb el sintetitzador, les diferents parts en qu\xc3\xa8 es separa, i com llavors s\'utilitzen en directe als concerts._NEWLINE_L\'1 de juny de 1995, coincidint amb el seu 36\xc3\xa8 aniversari, Alan Wilder va anunciar la seva sortida de Depeche Mode. El motiu principal que va assenyalar fou l\'increment de la seva desafecci\xc3\xb3 per les relacions internes dels seus membres i tamb\xc3\xa9 en els assaigs. La seva decisi\xc3\xb3 fou dif\xc3\xadcil pel moment escollit, ja que els darrers \xc3\xa0lbums realitzats indicaven el gran potencial de la banda. Tamb\xc3\xa9 va indicar que des de l\'inici va donar el m\xc3\xa0xim d\'energia, entusiasme i comprom\xc3\xads pel bon funcionament i \xc3\xa8xit de la banda, tot i que aix\xc3\xb2 tamb\xc3\xa9 implicava un desequilibri en la c\xc3\xa0rrega de treball, i tampoc va rebre mai el respecte i reconeixement que mereixia. En aquesta declaraci\xc3\xb3 no va assenyalar cap membre en concret per\xc3\xb2 va indicar que les relacions personals eren frustrants i darrerament intolerables._NEWLINE_Despr\xc3\xa9s de la separaci\xc3\xb3, Wilder es va apropar a Robert Smith i fins i tot li van oferir entrar a The Cure, per\xc3\xb2 va rebutjar la proposta. Wilder es va reunir amb Depeche Mode en el concert "Teenage Cancer Trust" celebrat al Royal Albert Hall de Londres el 17 de febrer de 2010. Va acompanyar Martin Gore en el piano per tocar la can\xc3\xa7\xc3\xb3 \xc2\xabSomebody\xc2\xbb, i Gore li va tornar el favor fent de DJ en alguns concerts de Recoil. En el 2011 va editar dues remescles per la can\xc3\xa7\xc3\xb3 \xc2\xabIn Chains\xc2\xbb de Depeche Mode.\n_START_SECTION_\nRecoil\n_START_PARAGRAPH_\nEl projecte Recoil va sortir a la llum l\'any 1986 amb un EP experimental titulat 1 + 2. Inicialment era un projecte paral\xc2\xb7lel a Depeche Mode que Wilder utilitzava com a ant\xc3\xaddot per apaivagar les frustracions que tenia de treballar en la banda. El primer \xc3\xa0lbum d\'estudi va apar\xc3\xa8ixer el 1988 amb el nom Hydrology, per\xc3\xb2 poc despr\xc3\xa9s ja va tornar als estudis per treballar en el nou treball de Depeche Mode, el m\xc3\xa9s reeixit de la banda fins al moment, Violator. No va ser fins que van finalitzar la gira "World Violation Tour" que Wilder no va poder tornar a treballar en Recoil._NEWLINE_En aquesta \xc3\xa8poca va construir una gran relaci\xc3\xb3 amb el cantant Douglas McCarthy de Nitzer Ebb, pel qual va produir l\'\xc3\xa0lbum Ebbhead. Per tornar-li el facor, McCarthy va ser el cantant del seg\xc3\xbcent \xc3\xa0lbum de Recoil, Bloodline (1991). A banda de McCarthy tamb\xc3\xa9 va convidar altres vocalistes com Tony Halliday de Moby per participar en Bloodline. Es va produir una nova aturada en la producci\xc3\xb3 de Recoil quan van enregistrar un nou treball per Depeche Mode, en aquest cas Songs of Faith and Devotion, i estigu\xc3\xa9 de gira amb la banda durant quinze mesos. Ja en el pinacle del seu \xc3\xa8xit i a causa de diversos aspectes del nou estil de vida dels altres membres de la banda, Wilder va decidir finalment abandonar la banda al juny de 1995 despr\xc3\xa9s de catorze anys en la formaci\xc3\xb3._NEWLINE_Deslliurat dels compromisos de Depeche Mode, Wilder es va poder centrar exclusivament en Recoil, i tot just l\'any seg\xc3\xbcent ja estava treballant en el seu propi estudi per preparar un nou \xc3\xa0lbum d\'estudi, que es va titular Unsound Methods. Els vocalistes convidats per aquesta ocasi\xc3\xb3 van ser Maggie Estep, Siobhan Lynch, Douglas McCarthy i Hildia Campbell. El seg\xc3\xbcent \xc3\xa0lbum de Recoil fou Liquid (2000), que va comptar amb la col\xc2\xb7laboraci\xc3\xb3 de Diamanda Gal\xc3\xa1s, Nicole Blackman, Samantha Coerbell i la banda de crooners Golden Gate Jubilee Quartet. Llavors es va prendre una etapa de descans de cinc anys i va tornar a compondre un nou treball l\'any 2007 que es titul\xc3\xa0 subHuman._NEWLINE_Fins aquell moment, Recoil no havia realitzat mai cap gira de concerts, per\xc3\xb2 aquest fet canvi\xc3\xa0 els anys 2010 i 2011 per celebrar el 25\xc3\xa8 aniversari d\'aquest projecte musical. Un total de 52 ciutats d\'arreu del m\xc3\xb3n van formar part de la gira coneguda com a "Selected Events". Els concerts no van ser del tot "directes" per\xc3\xb2 si que disposava una destacada instal\xc2\xb7laci\xc3\xb3 art\xc3\xadstica i de v\xc3\xaddeo. L\'any seg\xc3\xbcent van llan\xc3\xa7ar un v\xc3\xaddeo del concert A Strange Hour In Budapest en Blu-ray dirigit per Attila Herk\xc3\xb3.'